Я гъэсэн цIэрыIуэм и хъер ялъагъу
Налшык дэт курыт еджапIэ №31-м иджыблагъэ сом мелуан зыбжанэ къыIэрыхьащ. Ар къыхэкIащ абы топджэгум щыхуагъэса гъуащхьэхъумэ- ныкъуэ цIэрыIуэ Мырзэ Резуан зыхэта «Ростов»-м еврэ мелуаниплI ириту Мэзкуу и «Спартак»-м ди лъахэгъур нэгъабэ зэрызыхигъэхьам.
Дуней псом зыкъом щIауэ щызекIуэ хабзэщ зы командэм икIыу адрейм щыхыхьэкIэ зэIэпах мылъкум я Iыхьэ ар зыгъэсахэм хухагъэкIыу. Апхуэдэу щыт пэтми, а Iуэхугъуэр япэу ди республикэм къыщагъэсэбэпауэ аращ. Зи фIыгъэри Налшык дэт курыт еджапIэ №31-м и унафэщI Егъуэжь Анзорщ. Куэдым ящIэ ныбжьыщIэхэр топджэгум щыхуагъасэ школ абы илъэс зыбжанэ хъуауэ зэрыщылажьэр икIи футболист хъарзынэхэр къызэрыщыщIагъэкIыр. Иджы а Iуэхум и хъер зыIэрагъэхьэфуи зрагъэсащ.
— Псори тэмэму зэфIэкIащ, дэбгъуэн хэмылъу, — жеIэ Егъуэжь Анзор. — Зыхуеину дэфтэрхэр къанэ щымыIэу зэхуэтхьэсри, Мэзкуу и «Спартак»-м Iэрыдгъэхьащ икIи мыгувэу ди ахъшэ Iыхьэр къытхуаутIыпщащ. Ар зытедгъэкIуэдэнури пасэу дубзыхуащ. Къапщтэмэ, ди стадионым и IэрыщI губгъуэр тхъуэжынущ, уэздыгъэхэр нэхъ къэзыгъэнэхуу абы щыфIэддзэнущ. Илъэс пщыкIутIым щIигъуащ абыхэм ди Iэ зэрыхунэмысрэ. 2008 гъэм хьэрычэтыщIэ Абрамович Роман и щIэгъэкъуэнкIэ Урысей Футбол Зэгухьэныгъэм къытхуиутIыпща мылъкумкIэ ди Iуэхухэр зэфIэдгъэувауэ арат. Абы лъандэрэ, дауи, псори жьы хъуащи, къэгъэщIэрэщIэжыпхъэщ.
Егъуэжьым дызэрыхигъэгъуэзамкIэ, Мырзэ Резуан Мэзкуу и «Спартак»-м щыхыхьэм щIата уасэм щыщу къалъысамкIэ нэгъуэщI IуэхугъуэфIхэри я еджапIэм щызэфIагъэкIыну загъэхьэзыр. Къапщтэмэ, спорт IэмэпсымэщIэхэр къащэхунущ, тренажёрхэр ягъэувынущ. Унэм и лъэгухэр линолеумкIэ зэрахъуэкIынущ, топджэгу ныбжьыщIэхэм папщIэ зыгъэпскIыпIэхэр здэщыIэ зытIэщIыпIэхэу 8 яухуэнущ.
Хьэтау Ислъам.
